Ένα βασικό χαρακτηριστικό για να διαπιστώσουμε την αγνότητα του μελιού είναι η ρευστότητα του, όσο πιο παχύρευστο τόσο καλύτερη και η ποιότητα του. Βέβαια αξίζει να τονιστεί το γεγονός της διαφορετικής ρευστότητας του μελιού αναλόγως της ποικιλίας του καθώς και της θερμοκρασίας του εξωτερικού περιβάλλοντος που συμβαίνει εκείνη τη στιγμή (ζέστη ή κρύο). Σε κάθε περίπτωση όμως η πυκνότητα υποδηλώνει την καλή ποιότητα του είδους. Ένας επιπλέον τρόπος για να επιβεβαιώσουμε τη γνησιότητα του μελιού είναι ο εξής: σε ένα ποτήρι με κρύο νερό βάζουμε μέσα μία γεμάτη κουταλιά με μέλι. Η μέθοδος αυτή μπορεί να μας αποκαλύψει πολύ εύκολα κατά πόσο το μέλι μας είναι γνήσιο ή νοθευμένο αφού οι ουσίες που αναμειγνύονται προκειμένου να  νοθεύουν το μέλι είναι συνήθως το σιρόπι ζάχαρης, η γλυκόζη και το καραμελόχρωμα. Τα πρόσθετα αυτά όμως διαλύονται πολύ εύκολα στο νερό, πράγμα που όταν το δούμε να συμβαίνει σημαίνει ότι το προϊόν που αγοράστηκε είναι νοθευμένο. Στην περίπτωση που το μέλι κατακαθίσει στον πάτο του ποτηριού σημαίνει πως είναι αυθεντικό!